Järgmisel nädalavahetusel, 19. augustil toimuva Filmilindifestivali programmi keskmes on unenäolised filmid ja seisundimuusika viljelejad.
Festival, millega avaldatakse austust aegumatule kinokunstile, toimub Järva-Jaani Kinomuuseumis ning Vanatehnika varjupaigas – vanade busside, trammide ja trollide keskel. Festivali iseloomulikuks osaks on kinoklassikaks saanud filmide näitamine 35-millimeetristelt lintidelt, projektoripõrina saatel, õdusas õhkkonnas.
Sel aastal sai festival endale teemaks “ulm” ning festivali unenäolisus peegeldub tänavu nii esinejate kui filmide valikust.
Festivalipäeval linastuvad Kinomuuseumis Federico Fellini fantaasiaid täis mängufilm “8 ½” (1963), teaduslik-fantastiline põnevusfilm “”Hukkunud Alpinisti” hotell” (1979) ning müstiline “The Holy Mountain” (1973). Festivaliplatsile püsitatavas kinotelgis näidatakse ööseansina mängufilmi “Holy Motors” (2012).
Lisaks täispikkadele mängufilmidele linastuvad festivalil päeva vältel nõukogudeaegsed multifilmid. Rahvusarhiiv toob aga linale Eesti lühiulmefilmide programmi, samuti oma varasalve põhjal koostatud rariteetsete lühifilmide programmi “Ajaloolisi-unenäolisi vaateid peallinnale”.
Õhtuhämaruses astuvad laululava laudadele seisundimuusikat viljelev Lauri-Dag Tüür ning eksperimentaal- ja ämbientmuusika helilooja Kaido Kirikmäe. Ülejäänud päeva ja öö vältel mängivad festivalil muusikat popup klubi VÄLK valitud DJ-d.
Festivalil jagub lisaks kinokunsti ja esinejate nautimisele palju muudki tegevust. Lapsed saavad osaleda animatsiooni töötoas ja viktoriinis, mängida lauamänge ning orienteeruda vanade sõidukite keskel seiklusmängus.
Hea meeleolu loovad maitsev toit ja jook, festivaliplatsil saab osaleda lauatennise turniiril, külastada Tuletõrjemuuseumit ning visata leili ainulaadses tuletõrjebussis paiknevas saunas.
Pealinnast ja Tartust tulijad toob soovi korral festivalile buss, millega on võimalik hilisel öötunnil ka tagasi sõita. Festivali piletid on saadaval Piletilevis ning Sõpruse kinos.